Հայաստանի պաուերլիֆտինգի ֆեդերացիա

Հայաստանի պաուերլիֆտինգի ֆեդերացիա (Powerlifting Federation of Armenia)''', Հայաստանի Հանրապետությունում գործող ֆեդերացիա, որը զբաղվում է Հայաստանում, Արցախում, Սփյուռքում և Ջավախքում պաուերլիֆտինգի (ուժային եռամարտ) առաջնությունների կազմակերպմամբ և անցկացմամբ։ Մարզական ֆեդերացիան գրանցված է ՀՀ կրթության, գիտության, մշակույթի և սպորտի նախարարության պետական աջակցության ֆեդերացիաների կազմում։

Պատմություն 
Ֆեդերացիան հիմնադրվել է 2001 թվականին ՀՀ վաստակավոր մարզիչ, ՀՀ սպորտի վաստակավոր վարպետ, ՀՀ Ֆիզկուլտուրայի և սպորտի վաստակավոր գործիչ Գագիկ Սարոյանի նախաձեռնությամբ։ Անվանվել է Հայաստանի պաուերլիֆտինգի ֆեդերացիա (ՀՊՖ), ունի ներկայացուցչություններ Հայաստանի բոլոր մարզերում։ Հանդես է գալիս միջազգային մրցահարթակներում։

Սկսած 20-րդ դարի 70-ական թվականներից ինչպես նախկին ԽՍՀՄ մի շարք խոշոր հանրապետություններում, այնպես էլ Հայաստանում վերստին զարթոնք ապրեցին ուժային մարզաձևերը, որոնք մեկ անվանումով կոչվեցին աթլետիզմ։ 

ՀՀ Սպիտակ քաղաքի ավերիչ երկրաշարժից հետո, 1988 թ․-ին, սպորտում արդեն լուրջ առաջընթացներ գրանցած, ՀՀ  սպորտի վաստակավոր վարպետ, սպիտակցի մարզիկ ու մարզիչ Գագիկ Սարոյանը հավաքագրեց  երկրաշարժից տուժած անապահով և ծնողազուրկ երեխաներին, հաշմանդամներին, բացեց մարզական ակումբ,    որոնցով  և դրվեց ուժային եռամարտի հիմքը, նպատակ ունենալով նեցուկ լինել ազգային բանակին։

Իսկ  1990թ․-ին սպորտի վարպետ  Ռազմիկ   Այվազյանը հիմնադրեց աթլետիզմ մարզաձևերը, որի կազմում ներառվեցին 6 ուժային մարզաձևեր՝ բոդիբիլդինգ (կուլտուրիզմ), պաուերլիֆտինգ (ուժային եռամարտ), արմռեստլինգ (բազկամարտ), ծանրագնդամարտ, հաշմանդամների ուժային եռամարտ։        

2001թ-ին պետական գրանցում ստացավ Հայաստանի պաուերլիֆտինգի ֆեդերացիան (ՀՊՖ)։ 2002թ-ին ՀՊՖ-ն դարձավ Միջազգային պաուերլիֆտինգի ֆեդերացիայի անդամ և սկցեց իր հաղթարշավը ողջ աշխարհով։ 

Ներկայումս մարզական ֆեդերացիան ունի շուրջ 40 մարզիչ և 3000 մարզիկ, ինչպես նաև ներկայացուցչություններ Երևան քաղաքում, Հայաստանի մարզերում, ինչպես նաև ՀՀ բուհերում և ուժային կառույցներում։ Համագործակցում է Հայաստանի «Հակադոպինգային գործակալություն» ՊՈԱԿ-ի հետ և պարբերաբար մասնակցում են դասընթացների և սեմինարների։ 

ՀՊՖ-ն անց է կացնում Հայաստանի պաուերլիֆտինգի առաջնություններ՝ մեծահասակների, երիտասարդների, պատանիների, կանանց, հաշմանդամների, ուսանողական և դասախոսական։ Անց են կացվում նաև հուշամրցաշարեր, գավաթի առաջնություններ և ուսումնամարզական հավաքներ։ Մասնակցում են աշխարհի, Եվրոպայի, ԱՊՀ երկրների, և միջազգային մրցաշարերի։

Հայաստանի Պաուերլիֆտինգի ֆեդերացիայի  կարգախոսն է՝ «Այսօրվա մարզիկը մեր վաղվա զինվորն է»։

ՀՊՖ տեխնիկական բնութագիր և կանոնակարգ 

Հայաստանի պաուերլիֆտինգի ֆեդերացիան գործում է Միջազգային պաուերլիֆտինգի ֆեդերացիայի կանոնակարգով և օրենքներով, ինպես նաև համագործակցում է WADA-ի (World Anti-Doping Agency) ներկայացուցիչ Հայաստանի «Հակադոպինգային գործակալություն» ՊՈԱԿ-ի հետ (ARM-NADO)։ 

Հայաստանի Պաուերլիֆտինգի Ֆեդերացիան՝ ուժային եռամարտը,  իր մեջ ներառում է երեք վարժություն․

- Կքանիստ՝ ծանրաձողը ուսերին,

- Սեղմում պառկած դիրքից՝  ծանրաձողով,

- Ձգում  հարթակից՝  ծանրաձողով մինչ գոտկատեղը։

Մրցումները մասնակիցների միջև անցկացվում են՝ ելնելով սեռից, քաշից և տարիքից։

Կանոնակարգը տարածվում է բոլոր տեսակի մրցաշարերի վրա՝ շրջանային, քաղաքային, հանրապետական և այլն, որոնք անցկացվում են Հայաստանի պաուերլիֆտինգի ֆեդերացիայի կանոնակարգով։

Ծանոթագրություններ

Արտաքին հղումներ 
 Հայաստանի պաուերլիֆտինգի ֆեդերացիա հասարակական կազմակերպության ֆեյսբուքյան էջ